CC084778 วินิจฉัยเกี่ยวกับสมาชิกภาพของสมาชิกสภาที่เจ็บป่วย

คณะกรรมการพิจารณาร่างกฎหมายของกระทรวงมหาดไทย คณะที่ ๑ เคยให้ความเห็นเกี่ยวกับกรณีที่สมาชิกสภาท้องถิ่นป่วยเนื่องจากล้มลงในห้องน้ำ เส้นเลือดในสมองโป่งพอง ไม่สามารถพูดคุยสื่อสารได้ เคลื่อนไหวร่างกายหรือช่วยเหลือตัวเองไม่ได้ จนในที่สุดศาลได้มีคำสั่งให้สมาชิกสภาท้องถิ่นดังกล่าวซึ่งมีอาการเยี่ยงคนวิกลจริต เป็นคนไร้ความสามารถ ซึ่งคณะกรรมการพิจารณาร่างกฎหมายของกระทรวงมหาดไทยมีความเห็นว่า เมื่อสมาชิกสภาท้องถิ่นดังกล่าวเป็นผู้มีความประพฤติหรือกิริยาผิดปกติ โดยมีความรู้สึก ความรู้สึกตัว หรือมีความรู้สึกผิดชอบที่คลาดเคลื่อนไปจากธรรมดาสามัญที่คนปกติพึงมี เพราะเหตุที่เกิดขึ้นดังกล่าว จึงเป็นบุคคลต้องห้ามมิให้ใช้สิทธิสมัครรับเลือกตั้งเพราะวิกลจริต และซึ่งกรณีดังกล่าวปรากฏหลักฐานชัดแจ้ง (ตามคำพิพากษาของศาล) และไม่มีผู้ใดโต้แย้งสมาชิกสภาท้องถิ่นดังกล่าวก็ต้องสิ้นสุดสมาชิกภาพโดยผลของกฎหมายทันที เพราะเหตุมีลักษณะต้องห้ามเนื่องจากวิกลจริต แต่หากไม่ปรากฏหลักฐานชัดแจ้ง มีข้อสงสัยว่าสมาชิกสภาท้องถิ่นที่เจ็บป่วยนั้นมีลักษณะวิกลจริตหรือไม่ ก็ต้องให้ผู้กำกับดูแลตามกฎหมายสอบสวนและประกาศคำวินิจฉัย ซึ่งผู้หารือสามารถนำแนวทางนี้ไปใช้ประกอบการพิจารณาได้ ทั้งนี้จะต้องสอบสวนข้อเท็จจริงให้เกิดความชัดเจนเสียก่อน